For en 26-årig psykisk syg mand endte en bytur i Aars natten til lørdag med en sigtelse for voldtægtsforsøg og varetægtsfængsling i fire uger.

Ifølge den vagthavende ved politiet i Løgstør mødte manden en 20-årig kvinde på et værtshus, men hun gengældte ikke hans interesse. Efter kvinden var taget hjem, opsøgte manden hende og skal have forsøgt at tvinge hende til sex ved at tage kvælertag på hende. Hun fik vristet sig løs, og søndag valgte byretten at sende den 26-årige mand fire uger i surrogatfængsel. /ritzau/